open-index/open-wikipedia-markdown huggingface dataset:
Bulbouretraalnäärmed

**Bulbouretraalnääre** on isaste imetajate paariline elund (koeral pole see välja arenenud). Mehe puhul nimetatakse seda tavaliselt **Cowperi näärmeks**.

Cowperi näärmed paiknevad vaagnapõhjas. Need toodavad  läbipaistvat (umbes 1–5% ejakulaadist) mukoproteiiniderikast limajat vedelikku preejakulaati, mis aitab puhastada kusitit uriinist ja toimib ka libestina ning on ka potentsiaalne energiaallikas spermatosoididele.
Kare nahkis

**Kare nahkis** (*Stereum rugosum*) on kandseente hulka kuuluv seeneliik.

Seen kasvab lehtpuudel.

## Välislingid
*
Walpersbach

**Walpersbach** on vald *(Gemeinde)* Austrias Alam-Austria liidumaal Wiener Neustadti maaringkonnas.

Walpersbach asub Alam-Austria *[[Industrieviertel]]i* piirkonnas.

## Viited
Wiesmath

**Wiesmath** on vald *(Marktgemeinde)* Austrias Alam-Austria liidumaal Wiener Neustadti maaringkonnas.

## Viited
Rácalmás

**Rácalmás** on linn Ungaris Fejéri komitaadis Dunaújvárosi kreisis.

## Geograafiline asend
Rácalmás asub Doonau paremal kaldal, kreisikeskusest Dunaújvárosist vahetult põhjas, komitaadikeskusest Székesfehérvárist umbes 43 km idakaugus ja Budapesti kesklinnast ligikaudu 52 km lõunas. Linna läbib Pusztaszabolcs–Dunaújváros–Paksi raudteeliin.

## Ajalugu
Asulat on esmamainitud 1025. aastal Szigetfő nime all. Türgi võimu ajal küla tühjenes. Mahajäetud külasse asusid 17. sajandi lõpul elama serblased. 1696. aastal esineb ürikutes küla nimema Rácz-Almás. Linnaõigused sai Rácalmás 2009. aastal.

## Viited
JuVaughn Harrison

**JuVaughn Krishna Harrison** (sünninimega **Blake**; sündinud 30. aprillil 1999 Huntsville'is) on Ameerika Ühendriikide kergejõustiklane, kõrgushüppaja ja kaugushüppaja. 

Ta osales 2021. aastal toimunud olümpiamängudel Tokyos nii kõrgushüppes kui ka kaugushüppes ning pääses mõlemal alal finaali. Kõrgushüppes sai ta tulemusega 2.33 seitsmenda koha. Päev hiljem toimunud kaugushüppe finaalis hüppas ta 8.15 ja oli viies. 

2023. aasta maailmameistrivõistlustel Budapestis osales Harrison vaid kõrgushüppes ja võitis isiklikku rekordit kordava tulemusega 2.36 hõbemedali. Nii Harrison kui ka maailmameistriks tulnud Gianmarco Tamberi ületasid 2.36, kuid Harrisoni ebaõnnestunud katse kõrgusel 2.33 andis tiitli Tamberile.

Harrisoni isiklik rekord kõrgushüppes on 2021. aastal College Stationis ja 2023. aasta MMil Budapestis hüpatud **2.36**. Kaugushüppes on tema isiklik rekord 2021. aastal Eugene'is hüpatud **8.47**.

## Välislingid
*
Novoje Donskoje kalmistu

**Novoje Donskoje kalmistu** (vene keeles Новое Донское кладбище) on kalmistu Moskvas Lõunaringkonnas Donskoi rajoonis (munitsipaalringkonnas) aadressil Ordžonikidze tn. 4.

Kalmistu pindala on ligikaudu 7 ha. Moskva linna piires on Novoje Donskoje kalmistu alates 1917. aastast.

Novoje Donskoje kalmistu on rajatud 20. sajandi alguses, kui Donskoi kloostri kalmistule matmiseks ei olnud enam ruumi.

1927. aastal ehitati kalmistule Moskva esimene krematoorium. Kalmistul on kolumbaarium. Aastatel 1934–1940 põletati krematooriumis ka repressioonide käigus hukatute surnukehi.

Kalmistul asuvad mitmed vennashauad, kuhu on maetud poliitiliste repressioonide ohvreid, hukkunud sõjaväelasi ja Moskva haiglastes surnud haavatuid sõjaväelasi.

Novoje Donskoje kalmistule on maetud ligi 200 000 inimest.

## Maetuid
*Vassili Blohhin, julgeolekutöötaja
*Mark Dvoretski, maletaja, maletreener ja maleliteraat
*Nikolai Erdman, luuletaja, näitekirjanik ja stsenarist
*Jakov Estrin, maletaja ja maleteoreetik
*Aleksandr Fedoruk, kabetaja
*Vladimir Fogel, filminäitleja
*Grigori Frid, helilooja
*Jossif Halifman, entomoloog ja looduskirjanik
*Aleksandr Hintšin, matemaatik
*Juri Jankelevitš, viiuldaja ja muusikapedagoog
*Erik Judin, filosoof
*Izabella Jurjeva, laulja
*Maija Kristalinskaja, laulja
*Juri Ljubimov, teatrilavastaja, näitleja ja pedagoog
*Gennadi Logofet, jalgpallur ja jalgpallitreener
*Solomon Mihhoels, näitleja
*Sergei Muromtsev, õigusteadlane, sotsioloog ja poliitikategelane
*Valerija Novodvorskaja, inimõiguslane, ajakirjanik, publitsist ja poliitik
*Mihhail Papava, stsenarist, ajakirjanik ja kriitik
*Irina Press, kergejõustiklane
*Vassili Pronin, filmilavastaja ja -operaator
*Nikolai Rakov, helilooja ja pianist
*Faina Ranevskaja, näitleja
*Aleksandr Rodtšenko, kunstnik ja fotograaf
*Klara Rumjanova, näitleja
*Nadežda Samsonova, näitleja
*Aleksandr Solženitsõn, kirjanik ja dissident
*Sergei Starostin, keeleteadlane
*Varvara Stepanova, kunstnik
*Pavel Sudoplatov, luuraja, sõjaväelane ja riikliku julgeoleku ametnik
*Aleksei Suetin, maletaja, maletreener ja maleliteraat
*Eduard Špolski, füüsik
*Georgi Štšedrovitski, filosoof ja metodoloog
*Jevgeni Šutov, näitleja
*Jelena Ventsel, matemaatik, proosakirjanik ja teaduse populariseerija
*Nikolai Vlassik, julgeolekutöötaja

## Viited
Pusztaszabolcs

**Pusztaszabolcs** on linn Ungaris Fejéri komitaadis Dunaújvárosi kreisis.

## Geograafiline asend
Pusztaszabolcs asub Doonaust 6,5 km läänes, Velence järvest 9,5 km kaugusel, kreisikeskusest Dunaújvárosist ligikaudu 23 km põhjaloodes, komitaadikeskusest Székesfehérvárist umbes 26 km idas ja Budapesti kesklinnast 45 km lõunaedelas.

Pusztaszabolcs on raudteesõlm. Budapest–Pusztaszabolcs–Pécsi raudtee põhiliinilt hargnevad siin Pusztaszabolcs–Dunaújváros–Paksi raudteeliin ja Pusztaszabolcs–Székesfehérvári raudteeliin.

## Ajalugu
Asulat on esmamainitud 1302. aastal. Kuninga valduses oli Pusztaszabolcs kuni 14. sajandi lõpuni, hiljem vahetusid omanikud sageli ja seejärel läks ala Türgi võimu alla. 17. sajandi lõpul saabusid piirkonda elama serbia talupojad. Raudteeühenduse sai Pusztaszabolcs 1882. aastal. Pärast Esimest maailmasõda ja Trianoni rahulepingut saabus külla sadu pagulastest raudteetöölisi.

Linnaõigused sai Pusztaszabolcs 2008. aastal.

## Sõpruslinnad
* Staufenberg, Saksamaa
* Dorobanți, Rumeenia

## Viited
Lennuväljaring

**Lennuväljaring** on kujundiline teekond, mille järgi lennujaamale lähenevad või sealt lahkuvad õhusõidukid liikuma peavad. See tagab, et õhusõiduk järgib ettenähtud marsruuti alates lennuväljaringi sisenemisest kuni maandumiseni ning vastupidi.

Lennuväljaring tagab lennuohutuse, eraldades saabuvaid ja väljuvaid lennukeid, ning aitab järgida kõrgushajutust. Iga lennujaama jaoks luuakse kindlad skeemid. Konkreetse skeemi valimine sõltub lennujaama geograafilisest asukohast ja seal olevast raadionavigatsiooniseadmetest.

Euroopas kõige levinum maandumisskeem sarnaneb kujult ristkülikuga, kuid kuna õhusõiduk ei saa teha 90-kraadilist pööre, siis nurgad on ümardatud pööretega.

Lennuväljaring jaguneb osadeks. Osad määratlevad lennuetapi, mis on seotud õhkutõusu või maandumisega (pilt 1). Pärast skeemi sisenemisest ja ohutu kõrguse saavutamist teeb õhusõiduk esimese 90-kraadise pöörde paremale või vasakule, seejärel teeb ta teise pöörde ja liigub paralleelselt rajaga allatuult. Pärast seda tehakse kolmas ja neljas pööre. Pöörete sooritamise kohad on määratud kindlate koordinaatidega, mis on märgitud konkreetse lennujaama liikumisskeemile. Lennuki lähenedes lennujaamale võib lennujuht lennuki suunata teise, kolmanda või neljanda pöörde poole. See tähendab, et meeskond alustab lennuväljaringi täitmist märgitud punktist, näiteks mõnest maa- või lennuliikluse märgist. Ringil tuleb liikuda ettenähtud kõrgusel, seejuures võib iga pöörde jaoks olla määratud kindel kõrgus. 

Esimene võimalik läbimise orientiir võib olla mis tahes osaorientiir (DME, VOR, lennuväli ise). Kõikide lennujaamade liikumisskeemid avaldatakse lennunavigatsiooni käsiraamatutes, kus neid ka pidevalt uuendatakse. 

### Lennuväljaringi osad
Lennuväljaringi osad on järgnevad:

* vastutuuleosa – lennutee, mis on maandumisrajaga paralleelne ja samasuunaline, kuid eemaldub maandumisrajast;
* pärituuleosa – lennutee, mis on paralleelne maandumisrajaga, kuid vastassuunaline;
* baasosa – lühike lennutee, mis on risti maandumisrajaga ja pikendab lähenemise lõppu;
* lõplik lähenemine – lennutee mööda maandumisraja pikendatud keskjoont alates baasosast kuni maandumisrajani. Seda etappi nimetatakse vahel ka lühikeseks lõplikuks lähenemiseks;
* väljumise osa – lennutee mööda pikendatud maandumisraja keskjoont, algusega õhkutõusust ja jätkuga vähemalt 1/2 miili kaugusel maandumisraja lõpust ja mitte vähem kui 300 jalga allpool liiklusskeemi kõrgust.

### Lennuväljaringi protseduur

Maandumisel peaks lennuk lennuväljaringi sisenedes olema 45-kraadise nurga all (pilt 2, esimene etapp), lennates maandumisraja poole. Umbes 1 miili kaugusel maandumisrajast peaks piloot tegema pöörde pärituuleosale, lennates paralleelselt maandumisrajaga, kuid maandumissuunale vastu. Seejärel peaks piloot tegema kaks 90-kraadist pööret. Üks pööre baasosale ja teine ​​pööre lõplikule osale. Seejärel saab piloot õhusõiduki maandada. 

## Viited
Joseph Armand von Nordmann

**Joseph Armand von Nordmann** (31. august 1759 – 6. juuli 1809) oli Prantsuse päritolu Habsburgide ja hilisema Austria keisririigi väejuht, kes osales Prantsuse revolutsioonisõdades ning Napoleoni sõdades.

## Elulugu
Joseph Armand von Nordmann sündis 1759. aastal Alsace'is Molsheimis. Algul teenis ta Prantsuse armees, 1792. aastal sai ta husaarirügemendi Berczeny juhatajaks. Suurema osa rügemendiga läks ta järgmisel aastal austerlaste poole üle. Ta osales Prantsuse emigree-armee koosseisus Prantsuse revolutsioonisõdades.

1798. aastal sai ta Mészárose 1. ulaanirügemendis ooberstleitnandiks. Pärast Stockachi ja Andelfingeni lahingut ülendati ta Latouri 11. tragunirügemendis ooberstiks. 1. septembril 1804 ülendati ta kindralmajoriks.

1805. aastal teenis Nordmann ertshertsog Karli Itaalia armees. Ta osales Caldiero lahingus ning lõi tagasi kaks vaenlaste rünnakut, pärast seda autasustati teda Maria Theresia militaarordeni rüütliristiga.

1809. aastal juhatas Nordmann Johann von Hilleri VI korpuses brigaadi. Hiljem osales ta Asperni-Esslingi lahingus, kaks päeva pärast lahingu lõppu ülendati ta feldmarssal-leitnandiks. Wagrami lahingus (6. juuli) juhatas ta IV korpuses Kerpen 49. jalaväerügementi. Nordmann hukkus oma rügemendi sõdureid julgustades. Ta oli üks neljast Wagrami lahingus surmavalt haavata saanud või hukkunud Austria kindralist (teised kolm oli Josip Filip Vukasović, Konstantin Ghilian Karl d'Aspré ja Péter von Vécsey).

## Viited


## Kirjandus
* Rothenberg, Gunther E. *Napoleon's Great Adversary - Archduke Charles and the Austrian army 1792–1814*. Chalford: Spellmount. 2007.
* Würzbach, Constantin von. "*[https://de.wikisource.org/wiki/BLK%C3%96:Nordmann,_Armand_von Nordmann, Joseph Armand von]". Biographisches Lexikon des Kaiserthums Oesterreich*. 20. kd. 1869.
Rolls-Royce Merlin

**Rolls-Royce Merlin** oli Inglismaal 1930. aastatel välja töötatud V12-kolbmootor, mis leidis laialdast kasutust teise maailmasõja liitlaste lennukitel. Rolls-Royce Merlin on tuntud ka kui mootor, mis võitis sõja.

## Arendus
Merlini arendustöö sai alguse 1929. aastal, kui hakati uurima võimalusi toota Rolls-Royce Kestreli mootorist võimsamat ja suurema töömahuga mootorit. Oktoobris 1933, kõigest 6 kuud pärast Henry Royce’i surma, algasid maapealsed katsetused. Rolls-Royce’i insenerid töötasid 21-liitrise mootori baasil välja esimese 27-liitrise versiooni võimsusega 790 hobujõudu, mille algne märgistus oli PV-12 (*Private Venture*) ning mis pärast nimetati ümber Merliniks. Paljud on arvanud, et mootor sai nime vana Inglise legendi võluri Merlini järgi, kuid tegelikult tuleneb nimi Rolls-Royce’i traditsioonist nimetada oma mootoreid röövlindude järgi (sõna tähendab väikepistrikku). Esimene lend tehti 1935. aastal, kui mootor pandi Hawker Harti külge. Katsetused tõid välja palju probleeme silindripea ja laagrite disainis, mistõttu kukuti järjepidevalt läbi 50-tunnisest töötamise testist.

Kompressori tehnilises lahenduses tehti suur areng ja revolutsiooniliselt mindi üle kaheastmelisele kompressorile, mis aitas mootoril säilitada kõrgemat rõhku madalamatel pööretel. Lisaks kujundati ümber õhuvõtuavad ning hakati kasutama kvaliteetsemat, suurema oktaaniarvuga lennukikütust. Esimesed Merlinid said valmis 1937. aastal ning neid kasutati algul Suurbritannia legendaarsetel hävituslennukitel Supermarine Spitfire ja Hawker Hurricane, millel oli oluline roll lahingus Suurbritannia pärast. Lennukitootjad nägid mootoris tohutut potentsiaali ning selle tulemusel hakati Merlini modifitseeritud versioone kasutama ka Avro Lancasteri ja Handley Page Halifaxi pommitajatel. Lisaks oli USA-s litsentsi alusel toodetud Merlini versioon Packard V-1650 jõuallikaks North American P-51 Mustangile.

Rolls-Royce arendas mootorit kogu sõja vältel. Järjepideva täiustamise, probleemide kõrvaldamise ja uute tehnoloogiate rakendamise tulemusel oli mootori kõige võimsam versioon Merlin 130/131 (2060 hj) sõja lõpuks kaks korda võimsam kui esimene Merlin II (1030 hj). Kuna kolbmootorite disain hakkas vaikselt 1940. aastate lõpul jalgu jääma reaktiivmootorite arengule, siis tootmine lõpetati 1950. aastal. Mootorit toodeti 17 versioonis kokku umbes 168 000 tükki.

## Mootori tehnilised andmed

### Rolls-Royce Merlin 130 (RM 14 SM)
* Tüüp: neljataktiline turbokompressoriga V12, vedelikjahutusega
* võimsus:
** õhkutõusul 1645 hj / 3000 rpm
** stabiilsel lennul 1190 hj / 2650 rpm 7400 m kõrgusel
* töömaht: 27 L (1649 cu in)
* kaal: 778 kg
* kütus: 100/130 lennukikütus
* surveaste: 6 : 1

## Viited

## Välislingid
* Rolls-Royce Merlini mootor. JAW. Wikimedia Commons. 19. november 2005.
Noolemäng

**Noolemäng** on spordiala, kus osalejad viskavad nooli märklauda. 

See on ajalooline spordiala, mis tõenäoliselt kujunendu välja juba tuhandeid aastaid tagasi. Noolemängu sünnimaaks on peetud ka keskaegset Inglismaad. Esialgu loobiti lühemaks lõigatud nooli veinitünni või laiema puulaua sisse. Juba toona oli see jooma- ja ajaviitemäng, mis on populaarne tänapäevani. 

Noolemängu mängitakse tavaliselt spetsiaalselt kujundatud märklauaga, mis on jagatud erinevatesse sektoritesse, igaüks neist annab erineva arvu punkte. Osalejad heidavad kindla vahemaa tagant nooli märklauale, püüdes saavutada võimalikult kõrgeid punkte. Igas voorus viskab mängija kolm noolt ja siis on järgmise mängija kord. Eelmise mängija nooled eemaldatakse märklaualt. Üldreeglina peab nool lauda kinni jääma vähemalt viieks sekundiks, või vastas juhul punkte ei saa.  

Noolemänge on mitmesuguseid variante, on erineva suuruse ja kujuga märklaudu ning erinevaid reegleid punktide arvutamiseks ja selle kohta, kui kaua mäng kestab.

## Viited
Gabriel Milito

**Gabriel Alejandro Milito** (sündinud 7. septembril 1980 Bernalis) on Argentina jalgpallitreener ja endine jalgpallur (keskkaitsja).

Milito mängijakarjäär kestis aastatel 1997–2012. Ta alustas klubikarjääri Argentina klubis Independiente. 2002. aastal tuli ta klubiga Argentina meistriks ning Milito valiti lisaks Argentina aasta jalgpalluriks.

Aastatel 2003–2007 mängis ta Hispaania kõrgliigaklubis Real Zaragoza. 2004. aastal võitis ta klubiga nii Hispaania karikavõistlused kui ka Hispaania superkarika.

2007. aasta juulis sõlmis ta nelja-aastase lepingu FC Barcelonaga. Hooaeg 2008/09 jäi tal põlvevigastuse tõttu täielikult vahele. Kahel viimasel hooajal sai ta Barcelonas võrreldes esimese hooajaga oluliselt vähem mänguaega, kuid tuli nii hooajal 2009/10 kui ka 2010/11 klubiga Hispaania meistriks.

2011. aasta augustis naasis ta Independientesse, kus lõpetas aasta hiljem jalgpallurikarjääri.

Pärast mängijakarjääri lõppu on ta tegutsenud treenerina. Aastatel 2013–2014 juhendas ta Independiente reservmeeskonda. 2015. aasta aprillis sai ta Mauricio Pellegrino järel Argentina klubi Estudiantes de La Plata peatreeneriks, kuid aasta lõpus astus Milito ametist tagasi. 2016. aastal oli ta 	Independiente peatreener. Aastatel 2017–2018 juhendas ta Tšiili klubi O'Higgins. Aastatel 2019–2020 oli ta taas Estudiantese peatreener. 2021. aasta jaanuaris kuni 2023. aasta augustini juhendas ta Argentina klubi Argentinos Juniors. 2024. aasta märtsis asus ta juhendama Brasiilia kõrgliigaklubi Atlético Mineiro, kellega ta sõlmis kuni 2025. aasta lõpuni kehtiva lepingu.

Argentina jalgpallikoondises mängis Milito aastatel 2000–2011 kokku 42 korda. Koondisekarjääri ainsa värava lõi ta 16. oktoobril 2007 MM-i valikmängus Venezuela vastu. Ta kuulus Argentina koondisse 2005. aasta FIFA konföderatsioonide karikaturniiril, 2006. aasta maailmameistrivõistlustel ning 2007. ja 2011. aasta Copa Américal.

## Saavutused
### Mängijana
;Independiente
*Argentina Primera División: Apertura 2002
;Zaragoza
*Copa del Rey: 2003–04
*Supercopa de España: 2004
;Barcelona
*La Liga: 2009–10, 2010–11
*Supercopa de España: 2010
*UEFA Meistrite Liiga: 2010–11
*Copa del Rey: Teine koht 2010–11
;Argentina
*Copa América: Teine koht 2007
*FIFA konföderatsioonide karikaturniir: Teine koht 2005

### Treenerina
;Atlético Mineiro
*Campeonato Mineiro: 2024

## Viited
Kashiwara

**Kashiwara** (jaapani 柏原) on linn Jaapanis Ōsaka prefektuuris.

1958. aastal moodustatud linn asub Ōsakast kagu pool.

Märtsis 2024 oli linnas 67 156 elanikku.

## Viited

## Välislingid

*Kashiwara koduleht
Pärnu muul

**Pärnu muul** valmis 1869. aastal ja on tuntud Pärnu sümbolina. 

Pärnu on alati olnud oluline sadamakoht. Takistamaks liiva kuhjumist jõe suudmealasse, rammiti sinna 19. sajandi algul Pärnu kaupmeeste nõudmisel tammepalkidest tarandid. Peale nende lagunemist alustati püsivamate kivimuulide ja kaldakindlustuste rajamist ning laevatee süvendamist. Mõlema meremuuli jaoks vedasid kohalikud talumehed kokku põllukive ümbruskonnast ja Kihnu saare randadest. Ehitus lõpetati 1869. aastal. 

Kahe kilomeetri pikkused muulid on püsinud muutumatul kujul siiani ja saanud suvitajate lemmikjalutuskohaks. Pärnu sümboliks on kujunenud jõe vasaku kalda muul, mille juurde viib rannapargist laudtee. Aeg-ajalt jääb muul tervikuna vee alla, kuid madala veeseisuga on näha isegi varasema puitmuuli postide otsad.

7 meetri laiuse muuli põhi on ligi 26 meetrit lai ja asub kuni 5 meetri sügavusel. Madala veeseisuga on näha isegi varasema puitmuuli postide otsad.

Iidse loo järgi peavad noored armunud kõndima koos muuli lõppu, et kinnitada seal oma armastust suudlusega. See toovat armunuile igavese armastuse.

## Välislingid
* https://visitparnu.com/parnu-muul/
* https://visitparnu.com/objekt/parnu-muul/
* https://commons.wikimedia.org/w/index.php?search=p%C3%A4rnu+muul&title=Special:MediaSearch&go=Go&type=image
Jama lään

**Jama lään**  (rootsi *Jama län*) oli haldusüksus Rootsi Ingeris.

Ingeri kubermangu Jama lään piirnes läänesuunal  Ivangorodi lääni, kirdesuunal Koporje lääni, idasuunal Nöteborgi lääniga.

Rootsi Ingeri Jama lääni keskuseks oli Jama ja Jama linnus.

Jama lääni kuulusid:
*Jama linnus
* Opolje pogost, koos Jamaga, kuhu kuulus ka Novasolkka kihelkond,
* Jastrebinskoj pogost ja kabel Poritsas
* Vrudskoj pogost, kuhu kuulus ka Moloskovitsa kihelkond.

## Jama asehaldurid
*1615, Detleff von Tiesenhausen (1548–1635), Jama asehaldur
* 1617–1621, Anders Eriksson Hästehufvud, Jama ja Jama lääni asehaldur
* 1620–1636 Bogislaus von Rosen, Koporje ja Jama asehaldur
* 1626–1629 Nils Assersson Mannersköld,  Narva, Ivangorodi, Jama, Koporje  asehaldur ja Ingerimaa kuberner

## Jama lääni maaisandad
* 1646–1650 Hans Drake (surnud 1653), Koporje, Jama ja Ivangorodi lääni ning Virumaa Alutaguse maaisand  Narvas

## Viited

## Kirjandus
*Johan Axel Almquist, Den civila lokalförvaltningen i Sverige 1523–1630, STOCKHOLM 1922, *Jama län* s. 672-676
*Saulo Kepsu, Inkerin pogostit, Helsinki, Kotimaisten kielten keskus, 2020, s. 30
Schempp-Hirth Nimbus 4

**Schempp-Hirth Nimbus 4** on FAI vabaklassi võistluspurilennuk, mis on konstrueeritud Saksamaal Klaus Holighausi ettevõttes   Schempp-Hirth Flugzeugbau. Esmalend 1990. Nimbus-4 on jätkuks varasematele purilennuki sarjadele Nimbus-2 ja Nimbus-3. Lisaks üheistmelisele  versioonile on sellest purilennukist ka kaheistmeline variant ja abimootoriga variant. 

FAI võistlusreeglite kohaselt ei tohi vabaklassi purilennuki kaal ületada 850 kg. 

## Konstruktsioon
Nimbus 4 tiivapooltes paiknevate veepallasti paakide maht on 300 liitrit. Nimbus-4 on üleni komposiitkiud (süsinikkiudkangas, kevlarkiudkangas ja klaaskiudkangas) konstruktsioon, varustatud ka kojutulekumootoriga või võimsama mootoriga sõltumatuks õhkutõusuks. Piloodikabiin on varustatud küljele avaneva akrüülklaasist kupliga, pakkudes suurepärast avarat vaatevälja. 

## Tehnilised andmed
:
* tiivaulatus: 26,40 m;
* tiivapindala: 17,86 m2;
* tiiva külgsuhe: 38,8;
* kere pikkus: 7,83 m;
* kere laius: 0,63 m;
* kere kõrgus: 0,83 m;
* tühikaal: 470 kg;
* max täismass (mootoriga purilennuk): 820 kg;
* max tiiva pinnakoormus (mootoriga purilennuk): 44,8 kg/m2;
* min tiiva pinnakoormus (mootorita): u 30 kg/m2;
* kabiinis max koormus istmel: 110 kg;
* max lubatud kiirus rahulikus õhus: 275 km/h;
* min vajumiskiirus : 0,38 m/s;
* max aerodünaamiline väärtus (110 km/h juures): > 60.

## Rekordid
Klaus Ohlmann on purilennukiga Nimbus-4 lennates saavutanud muljetavaldavaid tulemusi, püstitades sellega mitmeid maailmarekordeid. Näiteks purilennukiga läbitud pikim vahemaa  Argentinas aastal 2003, kus ta lendas ühel päeval päikesetõusust loojanguni Nimbus-4 DM-iga vahemaandumiseta 3009 km. 

## Viited
Kivenkantaja

**"Kivenkantaja"** *(“Kivikandja”)* on soome *folk-metal*-ansambli Moonsorrow kolmas stuudioalbum, mis ilmus 10. märtsil 2003 koostöös plaadifirmaga Spinefarm Records. 

Albumi viimane laul “Matkan lopussa” põhineb suuresti varajase Nõukogude Liidu sõjalauludel. 

Laulu “Raunioilla” vokaalpartiisid esitavad stuudioversioonis bassist ja laulja Ville Sorvali ning kitarrist Henri Sorvali, laval laulab kitarrist Janne Perttilä, kes asendab Henri Sorvalit enamikul kontsertidel viimase soovist mitte olla laval, vaid pigem stuudios.

”Matkan lopussa” on ainuke laul, kus põhivokaale ei laula ei Ville ega Henri Sorvali, vaid Petra Lindberg. Laulu esitatakse sageli lindilt kontserdi lõpus.
Stuart Bingham

**Stuart Bingham** (sündinud 21. mail 1976 Basildonis) on Inglise elukutseline snuukrimängija. 2015. aasta maailmameister ja 2020. aasta Mastersi võitja.

## Viited

## Välislingid

* Stuart Bingham *World Snooker Tour*
* Stuart Bingham *Snooker.org*
* Stuart Bingham *SnookerInfo*
Jánosháza

**Jánosháza** (saksa keeles *Ernesburg*) on linn Ungaris Vasi komitaadis Celldömölki kreisis.

## Geograafiline asend
Jánosháza asub kreisikeskusest Celldömölkist umbes 14 km lõunas ja komitaadikeskusest Szombathelyst ligikaudu 42 km idakagus. Linna läbib Bajánsenye–Boba raudteeliin.

## Ajalugu
Piirkonnas on arheoloogiliste väljakaevamiste käigus leitud pronksiaegne urnimatusepaik. Asulat on esmamainitud 15. sajandi alguses. 17. sajandil anti Jánosházale turulinna staatus.

Jánosháza sai linnaõigused 2013. aastal.

## Viited
Lea Ypi

**Lea Leman Ypi** (sündinud 8. septembril 1979 Tiranas) on Albaania päritolu Briti politoloog. Ta on London School of Economics and Political Science'i poliitilise filosoofia professor.

Tema kodanlike ja feodaalsete esivanemate tõttu – tema vanavanaisa oli peaminister Xhafer Ypi – peeti Lea Ypi perekonda klassivaenlaseks ja valitsev Albaania Tööpartei sattus ebasoodsasse olukorda. Vanavanemad ja isa olid poliitvangid. Durrëses, kus ta üles kasvas, õppis ta pärast ümberkujundamist keskkoolis, samal ajal kui tema ema juhtis riiklikku naisorganisatsiooni ja isa sai riigi suurima sadama direktoriks. Aastal 1997 kaotas perekond püramiidskeemides kõik oma säästud.

Ta õppis Rooma La Sapienza Ülikoolis, kus ta lõpetas aastal 2002 filosoofia ja aastal 2004 kirjanduse ja ajakirjanduse alal. Seejärel jätkas ta oma haridusteed Euroopa Ülikooli Instituudis Fiesoles, kus sai aastal 2005 teadusmagistrikraadi ja aastal 2008 doktorikraadi.

Seejärel oli ta poliitikaõpetaja Oxfordi ülikooli Worcesteri kolledžis ja teadur Nuffieldi kolledžis. Aastast 2011 on ta olnud Canberras asuva Australian National University dotsent. Aastal 2013 asus ta Londoni Majanduskooli (London School of Economics) ametisse ja on seal professor aastast 2016. Ta on olnud külalislektorina ametis Berliini Vabas Ülikoolis, Stanfordi Ülikoolis, Wissenschaftskolleg zu Berlin'is, Sciences Po's, Johann Wolfgang Goethe Frankfurdi ülikoolis ja *Wissenschaftszentrum Berlin für Sozialforschung*'is

Aastal 2020 valiti ta Academia Europaea liikmeks.

## Isiklikku
Ta on abielus ja kolme lapse ema. Ta elab Londonis. Aastal 2020 sai ta Suurbritannia kodakondsuse.
Õhuvabadused

**Õhuvabadused** on lennufirmade õigused läbida välisriigi õhuruumi või teha piiriüleseid lende. Need on sätestatud kas rahvusvahelise lennutransiidi lepingus (*Air Services Transit Agreement*) või rahvusvahelise lennutranspordi lepingus (*Air Services Transport Agreement*). 

Õhuvabadusi peavad rakendama kõik riigid, mis on võtnud vastu Chicago konventsiooni ehk Rahvusvahelise tsiviillennunduse konventsiooni.

## Algus
Kuigi Chicago konventsioon reguleerib rahvusvahelisi liine edukalt, on selle tõhusus juhul, kui lennuliiklus läbib mõne välisriigi territooriumi, piiratud. Probleemi lahendamiseks hakati kasutama lennuteenuste lepete süsteemi, mis sõlmitakse konventsiooni osalisriikide vahel. Need võimaldavad firmadel võtta pardale või panna maha reisijaid, lasti ja posti iga leppe vastu võtnud riigi territooriumil.

Kokku on üheksa õhuvabadust. Viis neist on ametlikult kehtestatud Chicago konventsiooniga. Teisi sätestatakse kahepoolsetes lepetes.

## Õhuvabaduste loetelu

1) Õigus lennata üle välisriigi territooriumi maandumiseta;

2) õigus maanduda välisriigi territooriumil mittekommertstegevuse eesmärgil;

3) õigus viia välisriigi territooriumile reisijaid, lasti ja posti;

4) õigus vedada reisijaid, lasti ja posti välisriigi territooriumilt koduriiki;

5) õigus vedada reisijaid, lasti ja posti kahe välisriigi punkti vahel, eeldusel et vedu on jätkuks koduriigist lähtuvale lennule;

6) õigus vedada reisijaid, lasti ja posti kahe välisriigi punkti kommertspeatusega koduriigis;

7) õigus vedada reisijaid, lasti ja posti eri välisriikides asuva kahe punkti vahel seoseta koduriigiga;

8) õigus vedada reisijaid, lasti ja posti kahe välisriigi punkti vahel, kui see on jätkuks koduriigist lähtuvale lennule;

9) õigus vedada reisijaid, lasti ja posti kahe välisriigi punkti vahel seoseta koduriigiga.

## Kabotaaž- ja rahvusvahelised lennud
Õhuvabaduste põhimõtted kehtivad kahte tüüpi lendude kohta. 

Esimene on **kabotaaž** ehk lend, mille algus- ja lõpp-punkt on samas riigis. Iga Chicago konventsiooni osalisriik saab keelata välismaistel lennufirmadel kabotaažlende oma territooriumil. Seejuures pole võimalik neid lubada vaid ühel osalisriigil, st kabotaažlennuõigust ei käsitleda eraõigusena.

Teine on **rahvusvaheline lend** ehk selline, mille algus- ja lõpp-punkt asuvad eri riikides. Selle aluseks on Chicago konventsioonis sätestatud normid, protseduurid ja soovitatav praktika:“Osalisriik kohustub tegema koostööd, et tagada õhusõidukeid, personali, lennutrasse ja abiteenistusi käsitlevate eeskirjade, normide, protseduuride ja korralduste suurim võimalik ühtsus…”

## Täiendavad ettepanekud
Rahvusvahelise lennunduse juristid ja ametnikud kahtlevad Chicago konventsiooni ning õhuvabaduste tõhususes ja asjakohasuses. Väidetakse, et kahepoolsed lepped ei vasta enam majandusolukorrale, mis järgnes USA lennundusreeglite liberaliseerimisele ja Euroopa Liidu ühise turu moodustamisele. Seega tuleb iga konventsiooni peatüki üle vaadata, rakendades rahvusvahelise paretianismi printsiipe (kui iga riik ei kaota midagi dokumendi vastuvõtmisel).

## Vaata ka

* rahvusvaheline õigus

## Viited
Harilik tardpoorik

**Harilik tardpoorik** (*Aporpium canescens*, ka *Elmerina caryae*) on kandseente hõimkonda kuuluv seente liik.

Seen kasvab tavaliselt haava lamapuidul.

## Välislingid
*
Nöteborgi lään

**Nöteborgi lään**  (rootsi *Nöteborg län*, soome k. Pähkinälinnan lääni) oli haldusüksus Rootsi Ingeris ja Rootsi Ingerimaa kubermangus.

Rootsi kuningriigi ja Moskva tsaaririigi vahel sõlmitud Stolbovo rahulepingu alusel 1617. aastal, loovutas Moskva tsaaririik Koporje, Orehhovo ja Käkisalmi maakonnad Rootsi kuningriigile, mis kuulusid järgnevalt Ingerimaa kubermangu ja Käkisalmi läänina Rootsi Ingeri koosseisu.

Nöteborgi lään piirnes põhjapool Rootsi kuningriigi Viiburi ja Savonlinna lääni, ida- kagu- ja lõunasuunal pool Moskva tsaaririigi Novgorodi aladega ja läänepool Ingerimaa Koporje lääniga.

Nöteborgi lääni kuulusid endisest  Moskva tsaaririigi Novgorodi Vadja viiendikust:

*Nyen (soome k. Nevanlinna) linn ja Nyenskansi kindlus, millel linnaõigused 1642. aastast
*Nöteborg (soome k. Pähkinälinna) ja Nöteborgi kindlus
* Kuivas pogost, kuhu kuulus ka Lempaala kihelkond,
* Korboselskoj pogost ehk Korpiselkä pogost, kuhu kuulus ka Toksova kihelkond, Nyen, Nyenskansi linnus,
* Keltis pogost, Nöteborg ja Nöteborgi linnus Laadoga järve ääres, Neeva deltas
* Spaskoj pogost, ka  Pogost Spaskoj Zaretskoj (soome k. Saaritsa, Saretskoj),
* Duderhofi pogost ja Tyrö kihelkond ja Tuutari kihelkond ja kabel Mölkämäkil,
* Ingris pogost (rootsi k. ka *Ingrise*), kuhu kuulusid ka Inkere kihelkond, Venjoki kihelkond ja Liissilä kihelkond,
* Järvisaari pogost, kuhu kuulus ka Järvisaari kihelkond ja kabel Poritsal
* Loppis pogost, kuhu kuulus ka Loppi kihelkond.

## Nöteborgi asehaldurid

* 1614 Ivar Christersson Ulfsparre (1565 – enne 1632), Nöteborgi asehaldur
* 1617– Nils Hansson Bagge, Nöteborgi asehaldur
* 1622–1626 Anders Eriksson Hästehufvud, Ingerimaa kuberner, Narva, Jaanilinna, Jaama, Koporje, Nöteborgi läänide kindralasehaldur
*1642–1645, Hans Arvidsson Drake (surn.  1653), Nöteborgi asehaldur (slottshauptmann)
* 1655 Heinrich von Sass (surnud 1660), Nöteborgi asehaldur
* 1666/(1661–1673) Simon Skragge (aadeldatult Skraggensköld), Nyeni ja Nöteborgi lääni asehaldur

## Viited

## Kirjandus
*Johan Axel Almquist, Den civila lokalförvaltningen i Sverige 1523–1630, STOCKHOLM 1922, *Nöteborgs län* s. 682-688
Aserbaidžaani linnade loend

Siin on loetletud Aserbaidžaani linnu.

## Linnad

* Ağdam
* Ağdaş
* Ağcabədi
* Ağstafa
* Ağsu
* Astara
* Babək
* Bakuu (pealinn)
* Balakən
* Bərdə
* Beyləqan
* Biləsuvar
* Cəbrayıl
* Culfa
* Daşkəsən
* Davaçi
* Füzuli
* Gədəbəy
* Gəncə
* Goranboy
* Göyçay
* Göygöl
* Hacıqabul
* İmişli
* İsmayıllı
* Kəlbəcər
* Kürdəmir 
* Lənkəran
* Lerik
* Masallı
* Mingəçevir

* Naxçıvan
* Naftalan
* Neftçala
* Oğuz
* Ordubad
* Qabala
* Qax
* Qazax
* Quba
* Qubadlı
* Qusar
* Saatlı
* Sabirabad
* Şahbuz
* Şamaxı
* Şəki
* Şəmkir
* Şərur
* Şirvan
* Siyəzən
* Sumqayıt
* Tərtər
* Tovuz
* Ucar
* Xankəndi
* Xaçmaz
* Xırdalan
* Xocavənd
* Yardımlı
* Yevlax
* Zaqatala
* Zərdab

## Viited

## Välislingid
* Aserbaidžaani Vabariigi Riiklik Statistikakomitee *(aserbaidžaani keeles)* *(inglise keeles)* *(vene keeles)*
Vép

**Vép** (saksa keeles *Wettendorf*) on linn Ungaris Vasi komitaadis Szombathelyi kreisis.

## Geograafiline asend
Vép asub Austria piirist 17 km kaugusel, komitaadikeskusest Szombathelyist ligi 8 km idas. Linna läbivad Székesfehérvár–Szombathely ja Hegyeshalom–Szombathely raudteeliinid.

## Ajalugu
Rooma ajal oli Vép Savaria eeslinn. Vépi on esmamainitud 1186. aastal (*Wepy*). 1217. aastal on Vépi nimetatud turulinnaks. Vép oli esialgu kuninga valduses, kuid läks 1280. aastal eravaldusesse. 1615. aastal ehitati vahepeal hävinud Erdődy loss uuesti üles. 19. sajandi keskel ehitati loss ümber. 1924. aastal kaotas Vép turulinna staatuse.

Vahepeal kaotatud linnaõigused sai Vép tagasi 2009. aastal.

## Viited
Wöllersdorf-Steinabrückl

**Wöllersdorf-Steinabrückl** on vald *(Marktgemeinde)* Austrias Alam-Austria liidumaal Wiener Neustadti maaringkonnas.

## Ajalugu

Valla vana lahingumoonatehas oli aastatel 1933–1938 kasutusel koonduslaagrina.

## Viited
Für Oksana

FÜR OKSANA on gameboy tetrise ja nublu laul mis on pool Eesti ja pool venekeelne 

Nublu ja gameboy tetris on tuttavad kahest laulust Kuhu kadus sten ja Aluspükse
Tier Music

Tier Music on Eestis baseeruv kuid aktiivselt rahvusvahelistele turgudele suunatud tegevustega management ning kirjastusfirma. Ettevõte asutati 2016. aastal Thea Zaitsevi poolt.Firma asutaja Thea Zaitsev on Music Estonia nõukogu liige.

Tier Music esindab artiste Alika, NOËP, Mick Pedaja, Sander Mölder jpt. 

### Auhinnad
Eesti Muusikaettevõtluse auhinnad 2022 gaalalt võitis Thea Zaitsev kaks auhinda. Aasta manageri ja aasta muusikaettevõtja kategoorias.

Eesti Muusikaauhinnad 2024 gaalalt võideti 8 auhinda. 

Eesti Muusikaettevõtluse auhinnad 2024 gaalalt sai Tier Music nominatsiooni Aasta Ettevõtte kategoorias.

### Liikmed
Thea Zaitsev - Management / Publishing

Sandra Perens - Publishing / Management

Alice Kattago - Sync / Licensing

Hanna-Greth Peetson - sync / Licensing

Marian Moldau - Licensing Consultant

## Viited
Air Florida lend 90

**Air Florida lend 90** oli siselend Ameerika Ühendriikides Washingtoni riiklikust lennujaamast Fort Lauderdale-Hollywoodi rahvusvahelisse lennujaama, mis toimus 13. jaanuaril 1982. Lennuk Boeing 737-222 põrkas umbes kilomeetri kaugusel lennurajast vastu silda ning kukkus seejärel Potomaci jõkke. Pardal olnud 79 inimesest pääses eluga neli reisijat ja üks meeskonnaliige. Sillaga kokkupõrkel tabas lennuk seitset autot, milles olnud inimestest neli hukkus ja neli sai viga. Õnnetuse tõenäoliseks põhjuseks peeti pilootide otsust tõusta õhku, kui lennuk oli kaetud lume ja jääga. 

## Lennuk ja meeskond
Õnnetuses osalenud lennuk Boeing 737-222 oli toodetud 1969. aastal ning kuulus varem United Airlinesile. 1980. aastal ostis selle Air Florida ning lennuk oli lennanud enne õnnetust 23 000 tundi.

Lennuki kapten oli 34-aastane Larry Wheaton, kellel oli kokku 8300 lennutundi, neist Boeing 737 tüüpi lennukitel 1752 tundi. Teine piloot oli 31-aastane Roger A. Pettit, kes oli Boeing 737 lennukiga lennanud kokku 3353 tundi. Lisaks oli lennukis 3 reisisaatjat.

## Õnnetus
Lend 90 pidi väljuma 13. jaanuaril 1982 kell 14.15, kuid Washingtoni riiklik lennujaam oli ajutiselt lumetormi tõttu suletud, mispärast lend hilines. Lumesaju vähenedes lennujaam avati ning lennukile tehti enne väravast väljumist jäätõrjet. Maapealsel teenindusel oli lume ja jää tõttu raskusi lennuki väravast välja pukseerimisega ning piloodid kasutasid lennukile hoo andmiseks mootori tagasitõmmet, mis osutus kasutuks. Lennuki mootorite kasutamine tagurdamiseks oli vastuolus American Airlines’i juhendiga ja Boeingu käsitlemise juhistega. Lõpuks suudeti lennuk väravast välja pukseerida ning lennuk ruleeris lennurajani, kus pidi 45 minutit ootama luba õhkutõusuks. Kuna lend oli juba palju hilinenud, otsustas kapten Larry Wheaton edasise hilinemise vältimiseks uuesti jäätõrjet mitte teha. Samuti ei lülitanud kumbki pilootidest sisse lennuki enda jäätõrjesüsteemi, mistõttu kogunes lennuki tiibadele jääkiht. Õhkutõusu ajal suutis lennuk tõusta vaid 107 meetri kõrgusele ning hakkas siis langema. Kokpitis kõlas häiresignaal, mis hoiatas mootorite seiskumise eest. Lennuk põrkas kokku 1 km lennurajast eemal oleva 14<sup>th</sup> Street Bridge’i piirdega ja seejärel kukkus Potomaci jõkke. Kokkupõrkel tabas lennuk sillal seitset autot.

## Õnnetuse põhjus
Ameerika Ühendriikide riiklik transporditurvalisuse amet määras õnnetuse tõenäoliseks põhjuseks pilootide otsuse mitte kasutada mootori jäätõrjesüsteemi. Põhjustena loetleti veel otsus tõusta õhku olenemata sellest, et lennuk oli kaetud lume ja jääga, ning see, et lennuki mootori instrumendid ei näidanud tõest infot. Lisaks võib õnnetust soodustavateks teguriteks pidada halbu ilmastikutingimusi ja pilootide vähest kogemust talvel lendamisel.

## Viited
Lennuki hapnikusüsteemid

**Lennuki hapnikusüsteemid** säilitavad või toodavad puhast hapnikku, mida reguleeritakse, lahjendatakse ja seejärel kantakse üle meeskonnale või reisijatele. Hapnikusüsteemi roll varieerub olenevalt õhusõiduki tüübist. Sõltuvalt õhusõiduki tüübist kasutatakse hapnikusüsteemi kas tavapäraseks käitamiseks, lisahapnikuga varustamiseks või hädaabihapnikuga varustamiseks suitsu, tulekahju, muude aurude korral või õhu kadumise korral. 

## Hapnikusüsteemid
Vastavalt õhusõiduki kasutusvaldkonnale (sõjalennuk, kommertslennuk, eralennuk jne) luuakse sellele sobiv hapnikusüsteem, lähtudes salongi rõhust ja temperatuurist. Süsteeme arendatakse ja parandatakse pidevalt, eesmärgiga muuta õhureisid turvalisemaks ning õnnetuse korral vältida lendajate hüpoksiat ehk hapnikuvaegust. 

## Hapnikusüsteemide klassid
Hapnikuvarustussüsteeme on kaht tüüpi: suletud ja avatud. Suletud ringiga hapnikusüsteemides hingatakse sama õhku korduvalt, avatud ringiga hapnikusüsteemides paisatakse kasutatud õhk väliskeskkonda. 

### Suletud ringiga hapnikusüsteemid
Suletud ringiga hapnikusüsteemi abil on hapnikuvarude on tarbimist võimalik oluliselt vähendada, kui tarbitud õhk võetakse pärast süsihappegaasi eemaldamist taas ringlusse. 

Siiski väheneb selle eelis kõrguse kasvamisega ning sellega kaasneb vähemalt neli puudust. Esimene neist on vajadus hapniku juurdevoolu juhtida – seda protsessi on raske automatiseerida. Teiseks on külmumisprobleem: suletud süsteemis väljahingatud ja sageli ka sissehingamiseks kasutatavad gaasid on küllastunud veeauruga. Kui kabiinis on temperatuur alla 0 °C, siis tekib jää, mis ummistab lennuki voolikud ja ventiilid. Kolmas probleem on lämmastiku kogunemine: õhu sissevool suletud süsteemi, näiteks läbi halvasti istuva maski, tõstab süsteemis lämmastiku kontsentratsiooni, mis lõpeb maski kasutaja hüpoksiaga. Neljas puudus on vajadus süsihappegaasi eemaldada. Seda saab teha keemiliste protsesside abil, näiteks baariumi ja liitiumhüdroksiidi abil. Need on aga rasked ja vajavad tihedat väljavahetamist. 

### '''Avatud ringiga hapnikusüsteemid'''
Avatud ringiga hapnikusüsteemi eelis on toota hingamisgaasi, mis sisaldab üle 98% hapnikku. Avatud ringiga hapnikusüsteemil on sisseehitatud kompressor, millega on võimalik täita õhuvarustit lennu ajal, see toimib hädavarustusena hapnikukontsentraatori rikke korral. AirResearch arendas teise põlvkonna hapnikusüsteemi, mida kasutati koostöös õhujõududega B-1A pommitaja programmis. B-1A lennuki jaoks välja töötatud avatud ringiga hapniku tootmissüsteem kaalus 68 kilogrammi ja vajas umbes 7,5 kilovatti energiat. 

## Hapnikumaskid
Hapnikumaske kasutatakse vastavalt eri kõrgusel esitatud minimaalsetele hapnikunõuetele. 

Hapnikuregulaator peaks varustama reisijaid puhta hapnikuga automaatselt kõrgusel 8000 kuni 10 000 meetrit. Hapnikuregulaator peab olema seadistatud nii, et puhta hapniku režiime saaks käsitsi reguleerida igal kõrgusel. 

## Viited
Hübriidraketimootor

**Hübriidraketimootor** on rakettmootor, mille kütus ja kütuseoksüdeerija on eri agregaatolekutes. Kütus on harilikult tahke, oksüdeerija vedel, kusjuures esimene neist paikneb mootori põlemiskambris, teist lisatakse sinna järk-järgult. 

## Eripärad
Hübriidraketimootor paikneb oma omaduste poolest vedel- ja tahkekütuse raketimootori vahel. Hübriidraketimootori eeliseks vedel- ja tahkekütusega töötavate raketimootorite ees on jahutamata voolukanalid, sest raketi ülesehituse poolest ei ole neid vaja. Hübriidraketimootorid võimaldavad muuta tõukejõu väärtust ja tõukejõu joa suunda. Erinevalt tahkekütuse raketimootoritest saab hübriidraketimootorit süüdata ja kasutada mitu korda. 

Hübriidraketimootoritega ei ole kütuse käitamisohtu nagu on tahkekütusega töötavatel raketimootoritel ja nad pole oma ehituselt nii keerulised nagu on vedelkütusega töötavad raketimootorid. Samuti on õnnetuste korral hübriidraketimootori kasutamisel tagajärjed palju leebemad kui teist tüüpi rakettide kasutamisel. 

Hübriidraketimootorite kütuse komponendid on inertsed, mis muudavad raketi vastupidavaks erinevatele keskkonnatingimustele, pikendades säilivusaega. Kütuse komponentidest tulenevalt on hübriidraketimootor hoidmisel, transpordil ja kasutamisel väga ohutu ega sütti ilma kindla süütamisjärjekorrata. Hübriidraketimootori eelised hõlmavad kõrget põlemisprotsessi stabiilsust ja ebatüüpilise põlemise puudumist, mis tagab võrreldes tahke- või vedelraketimootoritega suurema töökindluse. Võttes arvesse kütuseelementide suhteliselt odavat hinda ja hübriidraketimootori disaini lihtsust võrreldes vedel- ja tahkekütus raketimootoritega, on hübriidmootorite tootmine odavam. 

## Kütused
Hübriidraketimootorites kasutatakse kütustena tahkes osas peamiselt polümeer süsivesinik kütuseid, näiteks sünteetilist kummi, parafiini või mõnd plasti. Vedelas või gaasilises osas kasutatakse oksüdeerijana vedelat hapniku, kontsentreeritud vesinikperoksiidi, dilämmastikoksiidi, dilämmastiktetraoksiidi või lämmastikhapet. Põlemise stabiilsuse ja võimsuse suurendamiseks võib lisada tahkes osas olevale ainele metalle, näiteks alumiiniumit ja liitiumit, või poolmetalle, näiteks boori. Õige koguse lisandite lisamine suurendab põlemiskiirust kuni 30%. 

Võrreldes tahket kütust kasutavate raketimootoritega on hübriidrakettide kasutusala veel piiratud, kuna selle kütuse regressioonikiirus on väike. Parafiinipõhised kütused on hea viis selle probleemi lahendamiseks, kuna parafiin on lihtsasti vedeldatav aine. 

## Viited
Shimonoseki rahu

**Shimonoseki rahuleping** (jaapani keel: 下関条約, Hepburni järgi: *Shimonoseki Jōyaku*), samuti tutnud kui **Maguani rahuleping** (hiina keel: 馬關條約; pinyini järgi: *Mǎguān Tiáoyuē*; Pe̍h-ōe-jī järgi: *Má-koan Tiâu-iok*) Hiinas ja **Bakani rahuleping** (jaapani keel: 馬關條約, Hepburni järgi: *Bakan Jōyaku*) Jaapanis kuni II maailmasõja lõpuni, on 17. aprillil 1895. aastal Shimonoseki linnas Qingi Hiina ja Jaapani keisririigi vahel sõlmitud rahuleping, mis lõpetas Esimese Hiina-Jaapani sõja.

Lepingu tingimuste järgi loobus Hiina süseräänsusest Korea üle, loovutas Jaapani impeeriumile Taiwani saare, Penghu saarestiku ja Liaodongi poolsaare (viimasest pidi Jaapan siiski Lääneriikide survel loobuma) ning nõustus maksma reparatsioone Jaapanile ja avama mitmed sadamad kaubandusele Jaapaniga.

Rahuleping asendas varasema 1871. aastal sõlmitud Hiina-Jaapani Sõpruse ja Kaubanduse lepingu.

## Allikad
Lockheed P-38 Lightning

**Lockheed P-38 Lightning** oli Ameerika Ühendriikide kahe kolbmootoriga ühekohaline hävituslennuk, mida kasutati teises maailmasõjas. Lennukit kasutati nii hävituslennukina kui ka vaenlaste pildistamiseks ja kaardistamiseks. 

## Tehniline lahendus
P-38 konstrueeriti 1937. aasta veebruaris vastavalt Ameerika Ühendriikide õhuväe soovile teha kahe mootoriga lennuk, mis suudaks suurtel kõrgustel lendavaid lennukeid rünnata. 

Lennukil oli kaks mootorit, mis paiknevad piloodist kummalgi pool, ning moodustavad tagumise tiiva. Kokpit kinnitus põhitiivale. Vastavalt õhuväe nõuetele oli lennukil *tricycle*’i tüüpi telik, kaks teliku osa asusid mootorite juures ning viimane ehk põhiteliku osa oli piloodi juures, kuna lennuki nina paiknes mootoritest eespool. Lennuki tühimass oli 5800 kg ja täismass 7940 kg. Arvestades, et P-38 oli aerodünaamiliselt eriti hästi lahendatud, oli ta väga hea kõrgel lendamiseks ja suutis lennata kiirusega kuni 640 km/h 6000 m kõrgusel, olles oma aja üks kiiremaid lennukeid. 

Lennukil oli kaks vesijahutusega Allison V-1710 V12 mootorit, mis olid turbo- ja ülelaaduriga, saavutades 746 kw mootori kohta .

Algul oli lennuki relvastuseks kaks 12,7 mm M2 Browningu kuulipildujat, kaks 7,62 mm Browningu kuulipildujat ja üks 37 mm Oldsmobile’i automaatkahur. Automaatkahuri ebatäpsuse ja pidevate tõrgete tõttu vahetati see hiljem P-38E variandil 20 mm Hispano automaatkahuri vastu. Mõnedel variantidel olid 7,62 mm kuulipildujad välja vahetatud kahe 12,7 mm vastu. Kogu relvastus paiknes lennuki ninas, kus keskel oli automaatkahur, sellest üleval olid mõlemal pool kuulipildujad. Lennuk sai põhitiiva küljes kanda pomme, rakette ja lisa kütusepaake. 

## Edu sõjas
Kõige tuntumad P-38 piloodid on olnud 
* Richard Bong – 40 võitu õhulahingutes;
* Thomas McGuire – 38 võitu õhulahingutes;
* Charles H. MacDonald – 27 võitu õhulahingutes.

Sõja tipphetk P-38 jaoks oli 18. aprillil 1943, kui 16 P-38-t saadeti Guadalcanalist Vaikse ookeani kohale, mille käigus hävitati kaks Jaapani G4M transpordilennukit, millest ühes oli Jaapani Admiral Isoroku Yamamoto. Lahingu käigus kaotati 2 P-38-t.  

## Viited
Õhusõiduki kütusesüsteemid

**Õhusõiduki kütusesüsteemid** vastutavad selle eest, et mootorisse jõuaks kütus, mis võimaldab mootoril tekitada tõukejõudu, et lennuk saaks lennata. Neid süsteeme on palju ja need erinevad sõltuvalt õhusõiduki tüübist. Peamiselt kasutatakse kolme tüüpi kütusesüsteeme: gravitatsioonitoitel põhinevat süsteemi, pumpamistoitel põhinevat süsteemi ja rõhutoitel põhinevat süsteemi. 

## Gravitatsioonitoitel põhinev kütusesüsteem
Tegemist on süsteemiga, mis pumpab kütust mootorisse gravitatsioonijõu abil. Gravitatsioonitoitel põhinevat süsteemi kasutatakse kõrgel paiknevate tiibadega lennukites, kus kütusepaagid asuvad kõrgemal kui lennukimootor. Kütusepaagid paiknevad süsteemis tavaliselt tiibade sees. Süsteem on ülesehituselt lihtne ja tagab sujuva kütuseliikumise. Kuna süsteem töötab gravitatsiooni toimel, siis pole sellel vaja lisapumpasid, mis kütust mootorini pumpaksid. Seda süsteemi saab näiteks näha Cesna 172-l. 

## Pumpamistoitel põhinev kütusesüsteem
Pumpamistoitel põhinevat süsteemi kasutatakse madala ja keskmise tiivaga lennukitel, kus ainult gravitatsioonist ei piisa, sest kütusepaagid võivad asuda lennukimootoriga samal kõrgusel või isegi madalamal. Süsteem kasutab elektrilisi kütusepumpasid, mis tagavad, et kütus jõuaks mootorini. Peamisteks pumpadeks on elektripump ja mootoriga käivitatav pump. Elektripump on mõeldud selleks, et kütusest õhku eemaldada. Mootoriga käivitatav pump on mõeldud selleks, et toita mootorit kütusega. Pumpamistoitel põhinev kütusesüsteem tagab kindla kütusesurve mootorile. 

## Rõhutoitel põhinev kütusesüsteem
Rõhutoitel põhinevat kütusesüsteemi kasutatakse õhusõidukitel, mis on nõudlikumad ja võimsamad ning vajavad väga täpset kütusejaotust ning selliste õhusõidukite alla kuuluvad militaarõhusõidukid ja kõrgjõudlusega reaktiivlennukid. Sellistel õhusõidukitel on vaja surugaasi, nagu õhku ja lämmastiku, et süsteem toimiks. Süsteemi peamisteks omadusteks on surugaaside kasutamine, väga täpne kütusejaotus ja sobivus võimsatele õhusõidukitele. 
----

## Viited
Airkenya

**Airkenya (Air Kenya Express)** on Keenia lennufirma, mis osutab lennuteenuseid nii riigisiseselt kui ka rahvusvaheliselt. 

Airkenya oli esimene lennufirma, kes lendas Maasai Marasse 1980. aastate keskel ja Põhja-Keenia Turkana järve piirkonda. Lisaks oli AirKenya üks esimesi Ida-Aafrika lennufirmasid, kes värbas naispiloote 1980. aastate lõpus.

## Sihtkohad
Airkenya lendab sihtkohtadesse, kus saab külastada järgmisi looduskaitsealasid ja vaatamisväärsusi:

Maasai Mara rahvuskaitseala, Serengeti rahvuspark, Bwindi läbimatu mets, Amboseli rahvuspark, Samburu rahvuskaitseala, Ol Pejeta looduskaitseala, Lewa looduskaitseala, Kilimanjaro rahvusvaheline lennujaam, Tsavo rahvuspark, kuninganna Elizabethi rahvuspark ja Murchisoni juga .

## Õnnetusjuhtumid
Airkenya lennuk Douglas DC-3C sai jäävaid kahjustusi lennuõnnetuses, mis toimus 1992. aasta veebruaris Keenias asuval rahvuskaitsealal. Lennuk lammutati 1993. aastal.

2003. aastal kukkus õhkutõusul alla Airkenya Cessna 208 Caravan I. Õnnetust ei ole aga ametlikult kinnitatud, info selle kohta on leitav vaid meediast. 

## Lennukipark
**[[Bombardier DHC 8-202 (Dash 8)]]**

* lennukipargis: 1
* istekohti: 37
* eriomadus: suurem ja kiirem kui eelkäija.

**[[De Havilland Canada Dash 7-100]]**
* lennukipargis: 2
* istekohti: 49
* eriomadus: tuntud usaldusväärsuse poolest keerulistes tingimustes.

**[[De Havilland Canada DHC-6-300 Twin Otter]]**
* lennukipargis: 3
* istekohti: 18
* eriomadus: väike, kuid vastupidav, hea lühikeste õhkutõusude ja maandumiste jaoks.

**[[Cessna Grand Caravan C208B]]**
* lennukipargis: 3
* istekohti: 11
* eriomadus: lihtne, vastupidav, sobib hästi muruga kaetud lennuradadele.

## Viited